Vermiste sesjarige se liggaam gevindArgieffoto Die polisie in Cradock in die Oos-Kaap ondersoek die grusame moord van ŉ sesjarige seun. “Sy liggaam is Dinsdag in ŉ oop erf in Lingelihle in Cradock opgespoor,” het ao Louis Stone, woordvoerder van die polisie, in ŉ verklaring gesê. “Hy het glo Maandagmiddag saam met sy maatjie gespeel toe ŉ onbekende persoon hulle genader en kos aangebied het.” Volgens Stone het die maatjie weggehardloop en die slagoffer se ouers in kennis gestel dat hul seun verdwyn het. Sy ouers het hom as vermis aangemeld toe hulle hom nie kon opspoor nie. “Sy liggaam is Dinsdagoggend omstreeks 10:00 in die erf aangetref,” het Stone bygevoeg. “Hy het verskeie meswonde in sy rug.” Niemand is nog in verband met die voorval in hegtenis geneem nie. Die ondersoek duur voort.